
ועדת החוקה, חוק ומשפט 
 18/07/2012 

הכנסת השמונה-עשרה
נוסח לא מתוקן

מושב רביעי
<פרוטוקול מס' 656>
מישיבת ועדת החוקה, חוק ומשפט
יום רביעי, כ"ח בתמוז התשע"ב (18 ביולי 2012), שעה 9:00
<סדר היום:>
<הצעת חוק הדיינים (תיקון מס' 24), התשס"ח-2008>
נכחו:

<חברי הוועדה:> 
דוד רותם – היו"ר
אברהם מיכאלי
אורי מקלב

יצחק וקנין
<מוזמנים:> 
	תומר כרמי
	–
	משפטן, משרד המשפטים

	פרץ סגל
	–
	ראש תחום, משרד המשפטים

	הרב שמעון יעקבי
	–
	היועץ המשפטי, הנהלת בתי הדין הרבניים

	רפי רכס
	–
	עוזר ראשי ליועץ המשפטי, הנהלת בתי הדין הרבניים

	אורי צפת
	–
	נציג לשכת עורכי הדין


	עדי בלוטנר
	–
	נציגת ציבור

	עטרה קניגסברג
	–
	מנכ"ל, המרכז לקידום מעמד האישה ע"ש רות ועמנואל רקמן


<ייעוץ משפטי: >
אלעזר שטרן
<מנהלת הוועדה:>
דורית ואג
<רשם פרלמנטרי:>
אור שושני
<הצעת חוק הדיינים (תיקון מס' 24), התשס"ח-2008>
<היו"ר דוד רותם:>
בוקר טוב. הצעת חוק הדיינים (תיקון מס' 24). אנחנו מתחילים. 

<שמעון יעקבי:>
סוף-סוף חוק של בתי-הדין הרבניים, שכנראה לא מעניין אף אחד חוץ מהיושב-ראש, שחייב להיות פה מתוקף תפקידו. 

<היו"ר דוד רותם:>
אתה תתפלא לשמוע, אבל הוא לא מעניין גם את היושב-ראש, והיושב-ראש לא היה חייב לקבוע את הישיבה, אבל החלטתי שאני הולך לשים רסן גם לבתי-הדין הרבניים.

<שמעון יעקבי:>
לטעמנו מדובר בצעת חוק שהיא טכנית בעיקרה. היא נועדה לייעל את הטיפול בעניינים שונים שנמצאים בבתי-הדין, היא נועדה לאחד בין ביטויים שנמצאים בחוק הדיינים לבין חוקים מקבילים במערכת בתי-המשפט, וזה הכול. 

<היו"ר דוד רותם:>
ולקבוע הרכבים של שניים, בניגוד לפסק-דין של בג"ץ.

<שמעון יעקבי:>
זאת הנקודה היחידה פה שעשויה להיות בוויכוח. 

<היו"ר דוד רותם:>
היא לא עשויה להיות בוויכוח - - -

<שמעון יעקבי:>
אם הוועדה תחליט שלא - - -

<היו"ר דוד רותם:>
הרב יעקבי, אין בכלל ויכוחים – בינתיים רק הצד הזה מצביע. 

<שמעון יעקבי:>
ברור. אין לנו שום בעיה עם זה. ממש לא. 

אנחנו נסביר את הרציונל שלנו - - -

<היו"ר דוד רותם:>
רק אל תשכחו ששנים הסתובבתי בבתי-הדין הרבניים ואני יודע מה זה החלטות בשניים ומתי כן ומתי לא ואיך חוטפים לי את זה ואיך עושים את זה. כל צווי העיכוב יציאה מהארץ שהייתי מקבל תמיד היו בשניים, ואז היו אומרים לי שזה לא שווה כלום. אני שמעתי שאתם שיפרתם את השיטה: דיינים מגיעים בשמונה וחצי ועובדים עד אחת וחצי. 

<שמעון יעקבי:>
טעות. הם מגיעים בתשע ועוזבים בשתיים. 

<היו"ר דוד רותם:>
ומאז שלקחנו לכם את הבוררויות הם באמת יכולים להתעסק בתיקים חשובים. 

<שמעון יעקבי:>
עכשיו, אם אדוני ירשה לי, אנחנו לא מבקשים להעביר לשניים שום דבר שלא יכול להידון היום על פי המצב בחוק על ידי דיין אחד. כך שהבעיה שאדוני מציג, שהייתה בעבר הרחוק מאוד, לפני התיקון שאפשר לעשות דיונים בדיין אחד באותם עניינים שהחוק אפשר, היא פשוט לא רלוונטית. פשוט לא רלוונטית. ואם קיים איזשהו לחץ מצד בית-הדין, שכאילו יש איזה דיין שממהר ורוצה לעזוב – המצב הזה לא קיים היום. לא קיים, חד-משמעית. אז מה ההבדל בין אן מדובר בשניים או באחד? הרי אפשר לומר לאותם צדדים: תראו, אנחנו נורא ממהרים, שני דיינים רוצים לעזוב. אתם רוצים לדון באחד? בסדר. אם לא – נדחה לכם את הדיון.  אני אומר את זה כאילו בציטוט. מה ההבדל בין אחד לבין שניים?

מצד שני, יש שתי סיבות שבגינן אנחנו רוצים לאפשר לכל דיון של אחד להיות בשניים. סיבה אחת, כי קיימת עדיפות נורמטיבית בהלכה להרבות דיינים. כי ככל שההרכב רחב יותר, שיקול הדעת יותר מלובן, הדין יוצא יותר מלובן והדברים יותר מאוזנים. כאמור, אנחנו מדברים על אותם עניינים שאפשר לעשות אותם באחד. אבל אם יש שניים, והם יכולים להתייעץ ביניהם, והצדדים נמצאים בפני בית-הדין – מה רע בכך? זאת סיבה אחת. 

הסיבה השנייה היא טכנית. פשוט טכנית. בשונה ממה שקורה בבתי-המשפט, אצלנו המערכת בנויה מאולם דיונים לשלושה דיינים ולשכת דיינים לשלושה דיינים. בבתי-המשפט זה לא כך: יש אולם דיונים לשופט, ולשכת שופטים לשופט. עכשיו, תאר לך מצב שבו בני זוג מגיעים לדיון שנועד להיות ביום שקצובים לו דיונים מסוג של שלושה ודיונים מסוג של אחד. דיין אחד יושב בלשכה ודן בתיקים של דיין אחד. שני הדיינים, באופן טבעי, יושבים באולם. ואז אחד מן השניים: דיין אחד מקבל צדדים והדיין שלצדו יושב ודן בתיקים שלו, בלי להיות חלק מהדיון , בלי להיות שותף לדיון; אפשרות נוספת היא שהדיון קצת יותר מורכב. אומרים לצדדים: תראו, זה דיון שאפשר באחד, אכפת לכם בשניים? ואז הם אומרים, בבקשה, אפשר בשניים. ובדרך כלל באותם דיונים שאפשר באחד, כשיש שניים אין מחלוקת בין שני הדיינים. במקרה נדיר, שבו תהיה מחלוקת בין שני הדיינים, יצטרכו לעשות דיון נוסף ולצרף שלישי.
לפי המצב הנוכחי – שלא יכול להיות דיון בשניים – יוצא שהדיין הזה צריך ללכת ולהסתובב. אין לו איפה לשבת. אין לו איפה לשבת. משרד האוצר לא מתקצב אותנו. 

<היו"ר דוד רותם:>
אני מציע שאתה תקרא לאורלב ולשנלר. בזמן האחרון הם דואגים כל הזמן לתקציבים בבתי-הדין הרבניים. 

<שמעון יעקבי:>
אבל זה לא תקציב של 600,000 שקל. 

<היו"ר דוד רותם:>
לא, שנלר ואורלב יכולים לארגן לך כמה מיליונים שאתה צריך. 

<שמעון יעקבי:>
אם אדוני היה לוקח את זה על עצמו - - -

<היו"ר דוד רותם:>
אני לא אקח על עצמי שום דבר. אל תצפו ממני למה שאני לא מתכוון. 

<שמעון יעקבי:>
אדוני היושב-ראש, התיקון שאנחנו מדברים עליו זה לא תיקון שהנשמה תלויה בו. אם מקובל על הוועדה – מה טוב; אם לא – לא. ישנם עוד תיקונים טכניים בחוק, שאנחנו חושבים שהם טובים. אני מציע לעבור עליהם אחד-אחד ולהחליט. 

<היו"ר דוד רותם:>
טוב מאוד. אלעזר, תתחיל לקרוא. 

<אלעזר שטרן:>
אני קורא לפי הנוסח שמשרד המשפטים שלח אתמול. 

<היו"ר דוד רותם:>
אתמול?

<אלעזר שטרן:>
שלשום. 

<פרץ סגל:>
זה היה על דעת הנהלת בתי-הדין וגם על דעתנו. קיימנו ישיבה משותפת על זה. 

<היו"ר דוד רותם:>
יוצא מן הכלל, אבל מתי אתם חושבים שאני אספיק לעבור על זה? 

<פרץ סגל:>
אנחנו לא קבענו את הדיו הזה, אלא אדוני קבע. 

<היו"ר דוד רותם:>
אבל הייתם צריכים להעביר את זה קודם, כדי שאני אוכל לעיין בזה.

<פרץ סגל:>
דומני שהעברנו את זה ביום ראשון או שני. 

<אלעזר שטרן:>
שני.

<היו"ר דוד רותם:>
אתמול. 

<פרץ סגל:>
לא, בשני העברנו ואלעזר כבר שלח את הערותיו אתמול, ואנחנו כבר ישבנו על הערותיו. 

<אלעזר שטרן:>
נתחיל בסעיף 4: הממשלה מציע למחוק את המילים "וכן רבנים מקומיים המכהנים בבתי-דין המנויים בתוספת הראשונה לחוק בתי-הדין הרבניים (אישור מינויים), התשי"ב-1952."

<שמעון יעקבי:>
מדובר בשריד של הוראת מעבר שהממשלה פשוט שכחה לבקש את מחיקתה. כיום זה מיותר לחלוטין, ואנחנו לא רוצים שיהיו בעתיד ספקות בקשר לפרשנויות כלשהן. כבר עשרות שנים המילים הללו לא רלוונטיות בפועל, ולכן מן הראוי להתאים את החוק למציאות.

<פרץ סגל:>
אני אוסיף שזאת הייתה הוראת מעבר בעת שהוקמו בתי-הדין הרבניים, כשדאגו למעמדם של הדיינים שהיו ערב הקמתם של בתי-הדין הרבניים. כבר עברו 60 שנה מאז, ולכן אין צורך יותר בתקנה הזאת. 

<היו"ר דוד רותם:>
אני רוצה לשאול שאלה: הרב לאו הוא לא אב בית-דין מתוקף תפקידו כרב ראשי לתל-אביב? 

<שמעון יעקבי:>
לא. 

<היו"ר דוד רותם:>
אלא?

<שמעון יעקבי:>
הרב הירש. היום הוא לא מכהן כדיין או כראש אבות בתי-דין. 

<היו"ר דוד רותם:>
הבנתי, גם הרבנים הראשיים לא מכהנים כולם. אנחנו עשינו הוראת שעה, לפחות לגבי הקדנציה הזאת, שאומרת שרק אחד יהיה כל עשר השנים נשיא בית-הדין, והשני יתכבד להתעסק בהכשרים.

<שמעון יעקבי:>
לא מדויק, הוראת השעה שעשיתם מאפשרת שהוא לא יכהן כנשיא בית-הדין הגדול, אבל הוא מכהן כדיין בבית-הדין הגדול. הוא יושב בדין.  

<היו"ר דוד רותם:>
למה זה צריך להיות ככה? אני שואל למה הרב הראשי כן... אחד מהם הוא נשיא בית-הדין, אז בסדר. אבל בוא נאמר ככה - - -

<שמעון יעקבי:>
אם אדוני שואל את דעתי המקצועית, אז דעתי המקצועית היא שראוי שכל הדיינים במערכת בתי-הדין הרבניים יקדישו את כל זמנם לדיינות. 

<היו"ר דוד רותם:>
אני מסכים איתך בהחלט. אני בכלל חושב שצריך להפריד את מערכת בתי-הדין הרבניים מהרבנות הראשית. 

<שמעון יעקבי:>
אם אתה שואל את דעתי המקצועית, אני די מזדהה עם עמדתך. אבל הממשלה לא החליטה כך. הממשלה כנראה סבורה היום אחרת, ועוד לא בשל הזמן לעשות את המהלך הזה. 

<פרץ סגל:>
כבודו הזכיר את הרב לאו. בזמן שהרב לאו והרב בקשי דורון כיהנו, בישיבה שהייתה לנו עם שר המשפטים, הם אמרו: בואו נתקן את המצב – שיהיה רב ראשי אחד לישראל ושיהיה רב ראשי בנפרד מנשיא בית-הדין הרבני הגדול. כבר עברו קצת שנים מאז, ועדיין המצב נשאר כמו שהוא. כנראה שסבורים שכך יותר טוב.  
<היו"ר דוד רותם:>
לא, כי החליפו כנראה כמה שרי משפטים מאז. 

<אלעזר שטרן:>
נעבוד לסעיף 5. במקום המילים "לפי הצעת ועדת המינויים" ייכתב "הוועדה לבחירת דיינים (להלן – הוועדה)." זה, אגב, תיקון שחוזר לאורך כל החוק – החלפת השם. 
<היו"ר דוד רותם:>
אתם גם הסדרתם פה שאם אין אישה בוועדה אז תמונה אישה?

<שמעון יעקבי:>
זאת הצעת חוק נפרדת. יש כמה הצעות חוק - - -

<היו"ר דוד רותם:>
יש הצעת חוק אחת שכבר קבעתי לה תאריך, כי אמרו לי שהגיעו להסכמות עם הרב הראשי ועם שר המשפטים, אבל אז התברר לי שוועדת השרים לא אישרה את החוק הזה. אז אולי  אפשר ל - - - כבר בהזדמנות הזאת. 

<שמעון יעקבי:>
אם אדוני שם לב, הצעת החוק הזאת היא כבר מ-2008. אז בוודאי הרעיון הזה לא היה - - -

<היו"ר דוד רותם:>
ב-2008 אני עוד לא הייתי פה. 
<שמעון יעקבי:>
בכל מקרה, ההצעה הזאת חורגת מהמסגרת המצומצמת של הצעת החוק הנוכחית.
<יצחק וקנין:>
אני מוכן שיכניסו, אבל שיכניסו את זה גם בבית-המשפט העליון, שיחייבו שם, תכניס את זה בלשכת עורכי הדין, בכל מקום. אבל רק פה אתם רוצים להכניס את זה. אז תכניסו את זה, אין בעיה. הרב הראשי לא מתנגד כבר. 

<היו"ר דוד רותם:>
בוועדה לבחירת שופטים יש שלוש נשים. 

<יצחק וקנין:>
אני ישבתי בוועדה למינוי דיינים ביחד עם אישה. מה הבעיה? אני ישבתי בוועדה למינוי דיינים ביחד עם אישה. מה הבעיה? אין בעיה עם זה.

<עדי בלוטנר:>
אוקיי, אז בוא נעגן את זה בחוק. 

<יצחק וקנין:>
יש לכם את זה בכל החקיקות? 

<עדי בלוטנר:>
אבל אם אין בעיה עם זה - - -

<יצחק וקנין:>
אני אומר את זה ברצינות למשרד המשפטים. תכניסו את זה בכל החקיקות, אני איתכם. אני איתכם. 

<עדי בלוטנר:>
נכניס, אין בעיה. 

<עטרה קניגסברג:>
- - - לא מדירים נשים. 

<יצחק וקנין:>
אני לא מדיר אף אחד.  

<היו"ר דוד רותם:>
מה קרה? לא הבנתי. 

<יצחק וקנין:>
אני בעד זה שתהיה אישה בוועדה למינוי דיינים. מתי נוצרת בעיה - - -

<היו"ר דוד רותם:>
תגיד לי, אתה גם רוצה אישה בתור מנהלת בתי-הדין הרבניים? גם עוד מעט תרצה אישה בתור דיין? 

<עדי בלוטנר:>
כן. כן. 

<היו"ר דוד רותם:>
מה כן? זה מה שהוא ירצה? זה לא יעבור בוועדה הזאת. 

<יצחק וקנין:>
הנה, את רואה, זה הוא עכשיו, לא אני. 
אבל, דוד, עכשיו אני מדבר ברצינות. כאשר לשכת עורכי הדין שולחת אישה, מתי נוצרת בעיה? או כשהכנסת לא בוחרת נציג שהוא אישה או שלשכת עורכי הדין, ואז באמת ישנה בעיה.  

<היו"ר דוד רותם:>
מי נציגי הכנסת היום בוועדה לבחירת שופטים?

<יצחק וקנין:>
גפני ושנלר, אם אני לא טועה. אני הייתי חבר הוועדה בקדנציה הקודמת, והייתה אישה, מלשכת עורכי הדין. 

<אורי צפת:>
אהובה יששכר. 

<יצחק וקנין:>
נכון. 

<פרץ סגל:>
עכשיו יש שני גברים. 

<היו"ר דוד רותם:>
זה לא החוק הזה. בוא נאמר שהכנסת באמת צריכה לדאוג לגבי מי היא שולחת. 

<יצחק וקנין:>
הכנסת יכולה לבחור אישה. אם אני לא טועה, זו בחירה חשאית. 

<שמעון יעקבי:>
בוודאי. הכנסת, הממשלה, לשכת עורכי הדין.

<יצחק וקנין:>
אבל הם רוצים דווקא שהרבנות תבחר אישה. זה אחרת לגמרי. 

<עדי בלוטנר:>
לא, למה?

<עטרה קניגסברג:>
כולנו יודעים שזה לא שהכנסת בוחרת, אלא שיש דילים קואליציוניים על כל אחד מהתפקידים האלה. 

<יצחק וקנין:>
כשאני נבחרתי לא היו דילים. 

<היו"ר דוד רותם:>
מה לא היו דילים?

<יצחק וקנין:>
לא היו דילים. אני לא עשיתי דילים עם אף אחד. היו עשרה מועמדים, ומי שנבחר נבחר ברוב קולות. 

<היו"ר דוד רותם:>
הלאה.

<אלעזר שטרן:>
בסעיף 6 תיקון דומה: במקום "ועדת המינויים" יהיה "הוועדה"; ותיקונים טכניים. 
בסעיף 8 מוצע להחליף את סעיף קטן (ב). היום כתוב בסעיף קטן (ב) ש"בית-הדין הרבני הגדול ידון בלא פחות משלושה" ושניתן להרחיב את ההרכב למספר בלתי זוגי גדול יותר. ההצעה היא לכתוב שבית-הדין הרבני הגדול ידון בשלושה בערעור על פסק-דין של בית-דין רבני אזורי, וניתן יהיה להרחיב את זה על ידי הנשיא או על ידי המותב שהחל לדון באותו עניין. אני מציע שמשרד המשפטים יסביר. 

<שמעון יעקבי:>
בית-הדין הגדול דן לא רק בערעורים על פסקי-דין, הוא דן לפעמים גם בבקשות רשות ערעור, לפעמים הוא דן בערעורים על החלטות ביניים של בית-הדין האזורי שהן אינן בגדר של פסק-דין, וגם יש לו הרבה החלטות על ניהול דיון וכדומה. ולפעמים, במסגרת של הליך ביניים, כשדיין אחד בבית-הדין הגדול יושב עם הצדדים ומביא ואתם לכדי הסכם גירושין, מתעורר הצורך שהוא יאשר את הסכם הגירושין וייתן לזה תוקף של פסק-דין. אבל לפי המצב הקיים, אחרי שהוא הגיע לאותו סיכום מוצלח, הוא צריך עכשיו לדאוג לכך שיהיה לו מותב של עוד שניים. בבית-הדין האזורי מספיק דיין אחד בשביל זה.  

<היו"ר דוד רותם:>
אני רוצה להגיד לך שאני פשוט לא מבין על מה אתם מדברים. זה דבר כל כך תמוה בעיניי. מה קורה כשאני מגיש עתירה לבג"ץ, וזה מגיע לשופט אחד, והוא קורא את העתירה והוא מחליט להעיף אותי באותו רגע? הוא כותב החלטה ואז הוא קורא לעוד שניים מהלשכה, מחתים אותם, ויש פסק-דין בשלושה. נכון, פרץ?

<פרץ סגל:>
בזמן שאני הייתי מתמחה בבית-המשפט העליון, במקרים כאלה היו מתכנסים בשלושה. זה לא נעשה בדרך שאדוני תיאר, אלא היו מתכנסים בשלושה. אני מכיר את הנוהג מאז, יכול להית שהיום יש נוהגים חדשים. 
<אורי מקלב:>
הוא לא מכיר מהתקופות שבהן השופטים משנים פרוטוקולים. אלה תקופות אחרות. 

<היו"ר דוד רותם:>
בבית-הדין הרבני אף פעם לא היה פרוטוקול.

<קריאות:>
- - -

<היו"ר דוד רותם:>
על מה אתה מדבר, על אישור הסכם גירושין? 

<שמעון יעקבי:>
למשל.

<היו"ר דוד רותם:>
באמת לא צריך לזה הרכב. 

<שמעון יעקבי:>
נכון. היו לנו מקרים כאלה. הנשיא ישב לבדו בתיק קשה מאוד. עד היום יש לו כל מיני ספיחים. הוא ניהל איתם משא ומתן. נשיא בית-המשפט העליון, עם כל הכבוד, לא עושה את הדברים האלה. הוא ישב שעות בבית-הדין הגדול עם אסיר שהובא מהכלא, ולאחר שעות מרובות הוא הצליח לשכנע אותו. אבל אז התברר שהוא לא יכול לאשר את ההסכם, הוא לא יכול לתת לו תוקף של פסק-דין. מה עושים? הדיינים של בית-הדין הגדול לא היו אמורים להישאר כי זה כבר לא היה דיון, זה היה עניין של משא ומתן. מה עשו? הוא היה צריך לתת החלטה שהוא מעביר את הדיון לבית-הדין האזורי ולהזעיק דיין מבית-הדין האזורי כדי שייתן לזה תוקף של פסק-דין. זה פשוט הזוי. 

<אלעזר שטרן:>
עורך דין יעקבי, אתה מצביע על בעיה שהיא נכונה, אבל השאלה איך פותרים אותה. אתם הצעתם בהצעת החוק לפתור אותה בדרך מסוימת, שיש בה בעיות מסוימות שאולי נצביע עליהן בהמשך, אבל אפשר לפתור אותה בדרך יותר פשוטה. הרי לגבי בתי-הדין האזוריים יש סעיף – (ה), כמדומני, או (ה)(1) – שקובע רשימה של עניינים שבהם אפשר לדון בדיין אחד. אני לא רואה סיבה למה לא לקבוע סעיף דומה לגבי בית-הדין הגדול. זאת אומרת, הפתרון לא חייב להיות פתרון שבא ואומר: בגלל שיש עניינים שבית-הדין הגדול יכול לדון בהן באחד אבל היום החוק מגביל אותו, בגלל זה אנחנו נעביר את כל הדברים האלה לתקנות שיקבע השר – מה כן יידון באחד, מה יידון בשלושה וכולי. אפשר לעשות הסדר דומה לזה שקיים בבתי-הדיו האזוריים. אפשר לעשות סעיף דומה לגבי בית-הדין הגדול. רשימת עניינים שהמחוקק יקבע, כמובן בתיאום, שיידונו בדיין אחד. 
<פרץ סגל:>
אני רוצה להעיר על דברי היועץ המשפטי. באופן עקרוני, כמו שאמר חברי עורך דין יעקבי, אין לנו התנגדות לדבר הזה. העניין הוא שמבחינת המחוקק האזרחי הדברים האלה  באמת יכלו להיות בדיין אחד, כפי שהם נוהגים בבתי-המשפט גם כן. בבית-המשפט העליון נדונות בקשות רשות ערעור, לדוגמה. זה נאמר בחוק עצמו. הסיבה שאנחנו חשבנו שעדיף בתקנות ולא בחוק היא סיבה שונה: מכיוון שלפעמים מבחינת המחוקק האזרחי די אולי בדיין אחד, אבל יש על פי ההלכה חובה שיהיו שניים או שלושה דיינים. לבוא ולומר שהכנסת תחוקק עכשיו דברים שמבחינת המחוקק האזרחי אין מניעה שיהיו באחד, ונבוא ונאמר: אבל לפי המשפט העברי צריך שניים, ונכתוב את זה בחוק של הכנסת – חשבנו שאין צורך בעניין הזה, ודי בכך - - -
<אלעזר שטרן:>
אבל הדבר קיים כבר לגבי בתי-דין אזוריים. 

<היו"ר דוד רותם:>
עולה בדעתך ששר המשפטים יעשה משהו בניגוד להלכה היהודית?

<פרץ סגל:>
אני אמרתי שזה ייעשה בהתאם להלכה היהודית, אבל אני חושב שדרך חקיקה יותר נכונה היא הדרך של תקנות ששר המשפטים מתקין באישור ועדת החוקה. ופה יבוא ויסביר עורך דין יעקבי מה צריך להיות לפי ההלכה – שאף על פי שבבית-המשפט האזרחי די בדיין אחד, בעניין הזה יהיה בשני דיינים. ואז כל הציבור ידע מהם כללי ההלכה. זו כל המחלוקת בין אלעזר לביני - - -

<היו"ר דוד רותם:>
אנחנו לא צריכים את יעקבי, יש לנו פה את נסים זאב ואת מקלב, שהם יודעים מה ההלכה. 

<אלעזר שטרן:>
השאלה שפרץ מעלה היא שאלה עקרונית: האם נושא של הרכבים צריך להיות בחקיקה ראשית או חקיקת משנה. 

<היו"ר דוד רותם:>
אני חושב שבחקיקה ראשית. 

<פרץ סגל:>
כפי שהסברתי, גם אנחנו חושבים כך. אבל פה, מכיוון שמבחינת המחוקק האזרחי די באחד, אז אפשר להסתפק בתקנות לגבי החומרות שההלכה מוסיפה. 
<אלעזר שטרן:>
אבל, שוב, פרץ, יש את אותו הסדר לגבי בתי-דין אזוריים, ואין איזושהי בעיה - - -

<פרץ סגל:>
גם בבתי-דין אזוריים אנחנו רוצים לשנות את זה. אם תעיין בחוק גופא - - -

<היו"ר דוד רותם:>
פרץ, מקלב כועס עליך, הוא אומר שזו הלכה, זה לא חומרות. 

<אורי מקלב:>
מה זה חומרות? אני לא מבין מה זה חומרות. 

<פרץ סגל:>
אני מתכוון ביחס לדין האזרחי. ההלכה מחמירה לעומת הדין האזרחי. 

<אורי מקלב:>
אז מבחינתי זו קולא של הדין האזרחי. 

<פרץ סגל:>
אם חבר הכנסת מקלב רוצה שהכנסת תחוקק את הסעיפים לפי ההלכה, אין  לנו קושי בעניין. 

<שמעון יעקבי:>
אולי יש לנו הצעת גישור, כדי שזה יהיה מאוזן. היום, באותן תקנות שהזכרת, יש הוראה שאפשר לעשות בדיין אחד אם סבר בית-הדין שאין מניעה לכך על פי דין תורה. בשביל הניסוח המדויק אפשר לעיין בתקנות. 

<אלעזר שטרן:>
"בית-הדין אישר שהעניין ראוי לפי דין תורה להיות נדון בדיין אחד".

<שמעון יעקבי:>
אז אם כל כך רוצים שזה יהיה בחוק ראשי, אפשר לבוא ולומר שחוץ מההסדר של ערעור על פסק-דין, יהיה בשלושה, שמבחינתנו כך זה חייב להיות; ומה שאיננו ערעור, דהיינו בקשות רשות ערעור או בקשות ביניים שסבר הדיין שעל פי דין תורה הן לא מחייבות הרכב שלושה, אז לא.

<היו"ר דוד רותם:>
אבל מה עשינו בכפיית גט? הרי קבענו שבשלב מסוים זה מגיע להרכב של שלושה. אני לא רוצה להפוך את זה להרכב של אחד. כך כתבנו שם. 

<שמעון יעקבי:>
עניין של חיוב גט וכפיית גט – תמיד בשלושה. 

<היו"ר דוד רותם:>
לא, אנחנו דיברנו על הפעלת הסנקציות. 

<שמעון יעקבי:>
תמיד בשלושה. אני מבין מה שאדוני מתכוון.

<היו"ר דוד רותם:>
אני לא רוצה שיבוא לי מחר דיין ויגיד לי שהוא דן בזה באחד. 

<שמעון יעקבי:>
לא, שם אמרנו שדיון מעקב יהיה באחד. סבר הדיין שיש להחמיר, שיש לשנות – צריך להעביר את זה להרכב שלושה. המעקב הוא בדיין אחד. 

אבל פה אנחנו לא מדברים על מעקב, אנחנו מדברים על בקשות שמונחות בפני בית-הדין שאינן בגדר של ערעור על פסק-דין. זה בקשת רשות ערעור או ערעור על איזושהי החלטת ביניים. למשל בסעיף 19א לחוק הדיינים, לפי המצב הקיים היום, אם מוגש ערעור על פסלות דיין – דיין בבית-הדין האזורי סירב לפסול את עצמו – החוק מאפשר היום שבית-הדין הגדול ידון בו בדיין אחד או בשלושה, או בפני דיין שהנשיא קבע. אבל ההסדר הזה שיש בבית-הדין הגדול גם דיין אחד – זה קיים. אז אני חושב שכדי לאזן בין הצורך - - -

<אלעזר שטרן:>
אני מציע שפשוט נעשה את זה בצורה דומה למה שיש בבתי-הדין האזוריים: לקבוע שהמחוקק, כמובן בתיאום אתכם, יקבע את הקטגוריות הבסיסיות; ואת הרזולוציות היותר גבוהות של הדברים שאתה הצבעת עליהם, שבאמת מופיעים בתקנות ולא בחוק – שהם ייקבעו בתקנות. את הפרטים, את סוגי העניינים המדויקים יותר. 
<שמעון יעקבי:>
אז אולי, כדי לא להצריך אותנו בסיבוב נוסף של תקנות בהקשר הזה, אולי לפחות נקבע את הכלל הבסיסי, שנסכים עם הייעוץ המשפטי שאפשר כבר היום לקבוע בחוק הראשי דברים שלא צריכים בהם שלושה דיינים, כגון בקשות רשות ערעור.

<היו"ר דוד רותם:>
התקנות יבואו לאישור בכל מקרה - -

<שמעון יעקבי:>
זה ברור. 

<היו"ר דוד רותם:>
ואם אתם תגיעו להסכמה עם הייעוץ המשפטי - - -

<שמעון יעקבי:>
לא, עכשיו. 

<היו"ר דוד רותם:>
הרגע?

<שמעון יעקבי:>
לא, לפני שהחוק יעלה לקריאה שנייה ושלישית. 

<היו"ר דוד רותם:>
לפני שאני אצביע עליו. 

<שמעון יעקבי:>
כן. 

<אורי מקלב:>
ההחלטה שלך היא שהייעוץ המשפטי יכין נוסח שהעיקרון בו הוא שדברים שאפשר לדון בהם בדיין אחד, זה יהיה אפשרי. לגבי הפרטים – זה בתוך התקנון.

<אלעזר שטרן:>
אבל גם לקבוע פחות או יותר את הקטגוריות - - -

<אורי מקלב:>
המינימליות. 

<היו"ר דוד רותם:>
כמו בבתי-הדין האזוריים. 

<אלעזר שטרן:>
כן, אותן הקטגוריות. 

<שמעון יעקבי:>
אבל אני מתכוון שמעבר לקטגוריות יהיו דברים שנקבע אותם כבר, ולא צריך יהיה להביא אותם לתקנות אלא שיהיו בחוק ראשי, כמו למשל בקשת רשות ערעור. אין צורך להביא את זה עכשיו לתקנות. נגמור את זה וניסע. 

<אלעזר שטרן:>
אגב, גם מבחינת הפעלה ופרשנות של החוק, אם לצורך העניין נקבעו קטגוריות מסוימות שבקשת רשות ערעור נופלת באחת מהן, ניתן יהיה להפעיל את זה גם ללא התקנות. זה לא יעכב את ההפעלה של החקיקה ללא התקנות. 

<שמעון יעקבי:>
אנחנו מסכימים. 

<פרץ סגל:>
המגמה שלנו מהבחינה הזו היא אחת, השאלה רק איך לכתוב את הדברים – האם לכתוב אותם בחוק גופא או בתקנות. אם הכלל הבסיסי נקבע בחוק, אני לא רואה מניעה שזה יהיה בתקנות באישור ועדת החוקה, כדי לא לעכב את החקיקה. כי אם עכשיו אנחנו נתחיל לדון – ואני אומר את זה לאור מה שנמצא היום בחוק, שאלעזר מסתמך עליו – הדברים אינם ברורים, אף אחד לא יודע מה זה ערעור "שלא על ריב" וכדומה - - - 

<היו"ר דוד רותם:>
פרץ, אתה יודע איפה ההבדל? מי מנסח. תאמין לי שכשאלעזר מנסח זה יהיה מהר וברור לכולם. 

<אלעזר שטרן:>
פרץ, הרי זה לא דברים שתלויים היום באוויר – יש לך בתקנות של הדיינים עניינים שניתן לדון בהם בדיין אחד, ויש בהן פירוט. זה לא שאנחנו נמצאים בחלל ריק ואנחנו לא יודעים מה זה עניינים "שלא על ריב". אנחנו לא ממציאים את הגלגל. 
<פרץ סגל:>
נכון, אבל בדרך כלל אנחנו לא רוצים שהחוק יישאר בצורה עמומה והתקנות תפרשנה. אנחנו רוצים שהחוק עצמו יפרש את הדברים, ולא שנגיד איך להבין את החוק באמצעות התקנות. אני, למשל, לא יודע מה זה "שלא על ריב". 

<היו"ר דוד רותם:>
אתה תסביר להם את זה בצורה ברורה. 

<אלעזר שטרן:>
אבל, שוב, בגלל שאנחנו לא חיים בחלל ריק ויש לנו כבר חקיקה קודמת ויש לנו פרשנות – כפי שאמרתי לפני כמה רגעים לעורך דין יעקבי, אפשר להפעיל את זה גם ללא תקנות. 

<פרץ סגל:>
אם אתה שואל אותי, כדי לא לעכב את החוק, הייתי מסתפק בהסמכה ומביא אחר כך כל תקנה ותקנה לכאן. 

<אלעזר שטרן:>
לא, צריך לקבוע... צריך שהמחוקק יחשוב על קטגוריות - - -

<פרץ סגל:>
שחברי הכנסת יחליטו בעניין. שתי האפשרויות קיימות. 

<היו"ר דוד רותם:>
אלעזר, תנסח את זה כמו שצריך. 

<אלעזר שטרן:>
טוב. נקודה נוספת שיש עליה הסכמה זה לגבי הרחבת ההרכבים. מהניסוח הראשוני שהוצע על ידי משרד המשפטים עולה שרק במקרים של ערעור על פסק-דין וכולי – כלומר, רק בהתקיים צירוף של כמה תנאים – ניתן יהיה להרחיב את ההרכב. פה, אם בית-הדין סבור מסיבה כזאת או אחרת שצריך להרחיב את ההרכב, אין סיבה אמיתית שלא יוכלו להרחיב את ההרכב.  
<היו"ר דוד רותם:>
יש לי רק בעיה אחת, היא נקראת: זמנים. כשירצו לתקוע תיק יעשו דבר נורא פשוט. למה שהרב שרמן ישב בהרכב של שלושה?

<אורי מקלב:>
הוא כבר בפנסיה. מה אתה רוצה ממנו?

<היו"ר דוד רותם:>
הוא השאיר לנו כל כך הרבה צרות שצריך לתקן אותן. 

<אורי מקלב:>
אבל למה הרב עמר, אחרי החוק שאתה תומך בו, כדי להאריך... איך הוא ישב לעתיד כשהוא ימשיך להיות ראש אבות בתי-הדין והוא יצטרך לשבת בשלושה? איך יהיה לו זמן מרוב המטלות? את זה אתה יכול לשאול: איך הרב עמר ישב?

<היו"ר דוד רותם:>
אני לא שואל על הרב עמר שאלות. יעקבי, יש איזה דיון בתיק, קובעים הרכב גדול, ולבתי-הדין אין זמן להתעסק בהרבה שופטים. אתה מבין, זה לא בית-המשפט העליון.  

<שמעון יעקבי:>
אדוני, אין חשש לזה. המקרים שבהם יש צורך להרחיב את ההרכב הם מעטים. הם מעטים, אבל קיימים. בהיסטוריה אני זוכר פחות מעשרה מקרים שבהם הרחיבו הרכבים בבית-הדין הגדול. אני זוכר גם מקרה נדיר שהרחיבו בבית-הין האזורי. אף דיין לא שש להרחיב את ההרכב כשאין צורך בכך. הוא גם לא יעשה את זה אם אין הצדקה אמיתית, עניינית, הלכתית. החשש לא קיים. פשוט לא קיים. אין מציאות כזאת. הרי גם היום מרחיבים הרכבים. אלא מה, היום האפשרות הזאת נמצאת בתקנות. חשבנו – דווקא על פי העקרונות שאמר היועץ המשפטי כאן – שראוי שהדבר הזה יבוא בחוק ראשי. אנחנו לא משנים את המצב הקיים. 
<היו"ר דוד רותם:>
אני לא אמרתי שמשנים את המצב הקיים, רק שאלתי האם זה נכון להרחיב. 

<שמעון יעקבי:>
אין חשש. פשוט אין חשש. תנוח דעתו של היושב-ראש. 

<היו"ר דוד רותם:>
אין יותר פסקי-דין שצריכים לדון בהם בעשרה, כמו בפרשת הממזרים. זה לא קיים. 

<שמעון יעקבי:>
זה כמעט לא קיים. אין הכא נמי. זה כמעט לא קיים, אבל לפעמים קיים. בבית-הדין הגדול, עוד בזמנו של הרב אלישיב, היה פסק-דין שנדון בשבעה דיינים. הוא פורסם בפסקי-דין רבניים. יחד עם הרב ישראלי וכל הרבנים הראשיים דאז והדיינים הוותיקים. 

<היו"ר דוד רותם:>
מה הייתה הבעיה?

<שמעון יעקבי:>
אם אינני טועה, סוגיה של האם יש לחייב בגט כשהאישה היא סוג של מורדת מאיס עליי. זו סוגיה הלכתית קשה. אני נזכר שראיתי בזמן האחרון סוגיה של ממזרות שנדונה בבית-הדין הגדול בהרכב של חמישה. ספיח שלה הגיע לבית-המשפט העליון לפני כחודשיים-שלושה. יש את פסק-הדין באתר של בית-המשפט העליון. לא מוזכר שם שזה היה בחמישה, אבל זה היה בחמישה. פסק הדין היה לפני 30 שנה, הוא הגיע באיזושהי ורסיה מאוחרת. 

יש מקרים נדירים כאלה, והמצב החוקי מאפשר זאת, ואין בעיה. 

<אורי צפת:>
אני מבקש להעיר בנושא הזה. א', פסק-דין של בית-הדין הרבני הגדול הוא לא הלכה, כמו בבית-המשפט העליון. זה לא שמתכנס הרכב באיזושהי בעיה משפטית וקובע הלכה. לעולם זו לא הלכה. 

<היו"ר דוד רותם:>
מה זאת אומרת לא הלכה? זו הלכה פרופר. אבל היא לא תקדים. 

<אורי צפת:>
היא לא תקדים. כך שבית-הדין האזורי לא כפוף להחלטה הזאת והוא גם לפעמים פועל בניגוד למה שאומר בית-הדין הגדול. במציאות חסרים לנו דיינים בבית-הדין הרבני הגדול גם להרכב של שלושה, אז מאיפה יהיה הרכב של חמישה? ומדוע להיכנס לכל העניין הזה?

יש עוד מציאות קשה: מדי פעם קורה שדיין לא רוצה לחתום על פסק-דין, או שהוא לא נמצא או שהוא יבוא יותר מאוחר. אז אם בשלושה יש לנו תקלות, למה שיהיה לנו בחמישה? למה צריך את זה בכלל? לשם מה? מה העניין? כבודו רואה שהרב יעקבי בקושי מצליח למצוא עניין שנדון בחמישה או בשבעה ושלושה אזורי ושלושה גדול לא יכולים לדון בו. אני לא מבין למה כל העניין. למה להטריח יותר מדי. אין צורך. 

<שמעון יעקבי:>
אבל המצב החוקי קיים. יש תקנות, והתקנות מאפשרות את זה, והן קיבלו עיגון על ידי הכנסת ולמעשה, עניינית, אין סיבה לשנות מהמצב שקיים בבית-המשפט העליון ושקיים אצלנו. אין סיבה לא להעלות את זה לרמה של חוק ראשי. זה חשוב דווקא בשביל אותם מקרים קשים. תארו לעצמכם שהרכב של שלושה בבית-הדין הגדול דן באיזושהי פרשה, והחליט החלטה שקשה מבחינה הלכתית. ואז נוצרת סיטואציה שאפשר להרחיב את ההרכב ולהגיע לפתרון בצורה שהיא יותר מתיישבת עם ציפיות ופותרת קשיים. חשוב להשאיר את זה. חזקה על בית-הדין הגדול ועל נשיא בית-הדין הגדול - - -
<היו"ר דוד רותם:>
יש בזה משהו, צפת. בוא נאמר ככה: מחר בבוקר - - -

<אורי צפת:>
איך אפשר לכנס חמישה דיינים. אף פעם אין הרכב של חמישה. לא תמצא. כמה דיינים יש היום בבית-הדין הגדול?

<היו"ר דוד רותם:>
יש סעיף בחוק הזה, ואם אין אנחנו נוסיף, שאומר ששר המשפטים מוסמך למנות דיינים זמניים. 

<קריאות:>
יש. 

<היו"ר דוד רותם:>
זה הכול. אז אנחנו נשאיר את הסמכות רק לשר המשפטים. בלי התייעצויות, בלי הסכמות, בלי כלום – הוא ימנה את הדיינים הזמניים. נקווה שהוא ימנה מספיק דיינים כדי שההרכבים יהיו שלמים. מינוי בפועל, מה שנקרא. 

<פרץ סגל:>
כן, כן, זה נדון. 

בעקבות ההערה של אלעזר, אנחנו אמרנו שנרחיב את האפשרות. אני רק אציין שבבית-המשפט העליון יש את ההרחבה רק בעניין שנדון במותב. דברים שנדונים בדן יחיד, כמו בקשת רשות ערעור, אין בהם סמכות להגדיל את ההרכבים. התוספת שלך מרחיבה למה שקיים אפילו בבית-המשפט העליון. 

<אלעזר שטרן:>
אני מציע שאנחנו נשווה את זה. 

<שמעון יעקבי:>
פרץ, אולי אתה לא מודע, אבל ביום השני הקרוב יש דיון בבית-המשפט העליון בתיק סרבנות גט קשה מאוד, שבו בית-הדין הטיל מאסר על הבעל מעבר לעשר שנים. הוא עשה שימוש בסמכות לפי סעיף 7א לחוק בתי-דין דתיים, כפיית ציות. החוק אומר שה - - - 

<היו"ר דוד רותם:>
אני חתום על הצעת חוק חדשה, שתקבע מראש שזה יהיה 20 שנה. 

<שמעון יעקבי:>
אנחנו נשמח אם אדוני יקדם את זה. 

ובכן, סעיף 7א קובע שמאסר מכוח החוק הזה יבוקר על ידי נשיא בית-המשפט העליון. היינו בדיון בפני נשיא בית-המשפט העליון, והוא אמר שהוא רוצה לשקול את הדברים. מאוחר יותר קיבלנו החלטה שבתוקף סמכותו לפי סעיף 7א והסעיף שהזכרת לחוק בתי-המשפט הוא מורה על הרחבת ההרכב לשלושה. גם אני התפלאתי מאוד, כי לא מוכר לי מצב ששופט אחד מרחיב הרכב לשלושה, במיוחד כשהסמכות היא לנשיא; אבל הנה, הנשיא פירש את המצב – שגם אחד הוא מותב. ולכן הוא אמרת שהוא מרחיב את ההרכב. כלומר, אנחנו לא משנים את המצב – אין הבדל בין זה לבית מה שקורה בבית-המשפט העליון. 

<היו"ר דוד רותם:>
סעיף (1) לא מסתדר לי פה. "לפני תחילת הדיון בעניין מסוים, שהדיון יהיה לפני מספר בלתי זוגי גדול יותר של דיינים"?

<שמעון יעקבי:>
זה המצב כיום, וזה המצב בבתי-המשפט. זה אותו נוסח בדיוק. 

<היו"ר דוד רותם:>
אבל בתי-המשפט לא מעניינים אותי כרגע. בבית-המשפט אין בעיה של שופטים. בבית-המשפט העליון אין בעיה של שופטים, יש כמה שאתה רוצה. רוצים דיון בהרכב של 11? אין בעיה, אפשר לשבת בהרכב של 11. בית-הדין הרבני צריך לגמור תיקים חשובים. אז אתה אומר שיש מספר מצומצם כזה. אז בוא נשאיר את זה כך שכשהם יתחילו לדון ויראו שהם דנים בעניין מסובך, הם יחליטו להרחיב את ההרכב. 

<שמעון יעקבי:>
זה סעיף (2).

<היו"ר דוד רותם:>
נכון, לכן אני אומר שצריך את סעיף (2), לא צריך את (1).

<שמעון יעקבי:>
אלה שתי סיטואציות שונות מבחינת הקונספציה. יש צורך לאזן בין הסמכות של נשיא בית-המשפט העליון להשפיע על דיון שכבר החל - - -

<היו"ר דוד רותם:>
למה צריך להיות קשר בין בית-הדין הרבני הגדול לבין בית-המשפט העליון? מה הקשר? למה צריך לאזן? כל דבר לאזן. לא צריך לאזן. 

<שמעון יעקבי:>
אותו עיקרון שולט בשתי המערכות. הרי העניינים מחולקים להרכבים לפי כללים. לפני שהדיון החל, היה ומוגשת בקשה לנשיא ש"אנחנו מבקשים מראש שזה יהיה הרכב מורחב" – זה בסדר, הנשיא יכול להחליט על הרכב מורחב. אם הדיון החל והמותב כבר החל לדון בו וכבר נתן דעתו לסוגיה, אז עוברת הסמכות למותב. 
<היו"ר דוד רותם:>
אבל רק אז אפשר לדעת אם זה עניין הלכתי מסובך שצריך הרחבת הרכב. 

<שמעון יעקבי:>
צד שצופה קשיים יודע את זה מראש, והוא מגיש בקשה בהתאם. 

<היו"ר דוד רותם:>
עורכי דין, כל תיק שמגיע אליהם לידיים הוא תיק שצופה קשיים. אני לא רוצה את זה. אני מכיר את עורך דין צפת, נגיד. כל תיק שיגיע לצפת, מיד תוגש בקשה להרחיב את ההרכב. 

<אורי צפת:>
אני אגיד מה הקושי: הקושי הוא הזהות של הדיין. אתה רוצה להרחיב כדי לדלל את הדיין שלא מתאים לך. זאת האמת. 

<שמעון יעקבי:>
אז זאת בעיה. 

<היו"ר דוד רותם:>
זו בעיה קשה מאוד.  

<שמעון יעקבי:>
זאת בעיה. אל תמנה אותו כדיין. 

<היו"ר דוד רותם:>
אני לא מבין אותך – אני ממנה דיינים?

<שמעון יעקבי:>
אתה יושב על הברז של החוקים שממנים. 

<היו"ר דוד רותם:>
אני לא יושב בוועדה למינוי דיינים. מזה ניצלתי. 

<שמעון יעקבי:>
אבל אי אפשר לשנות את העיקרון. כאן אני מקבל את העמדה של הייעוץ המשפטי של הוועדה – העקרונות צריכים להיות שווים. ואם יש בעיה קונקרטית פרטית למקרה מסוים, אל  תעקם את הכלל. אתה לא יודע איזה בעיות הפוכות תיצור. בעיות הפוכות יכולות להיווצר. 

<היו"ר דוד רותם:>
איזה בעיות הפוכות? 

<שמעון יעקבי:>
מניפולציות הפוכות, כדי להגיע לתוצאה לא סבירה על ידי הרחבת ההרכב. כפי שאדוני הזכיר קודם. 

<היו"ר דוד רותם:>
לא הבנתי. ברגע שהרכב צריך להחליט על הרחבת ההרכב, ולא אחד – איך אפשר לעשות מניפולציות על הרכב שלם? 

<שמעון יעקבי:>
אז הנוסח בסדר. 

<היו"ר דוד רותם:>
לא, אחד לא צריך להיות. 

<שמעון יעקבי:>
לא, אבל אם תשלול מהנשיא את שיקול הדעת... לפני הדיון, כשמוגשת אליו בקשה, ביקש את תגובת הצד השני, ואז הוא אומר: לא, זה עניין שראוי להידון בהרכב מורחב. 

<היו"ר דוד רותם:>
הוא יגיד: אני מעביר את זה להרכב. בכל מקרה הוא יעביר את זה להרכב, כמו דחיית בקשה לצו על תנאי. 

<שמעון יעקבי:>
אם הוא ירצה הוא יעשה כן. אבל אל תשלול את הסמכות, היא קיימת היום, אין סיבה לשלול. 

<פרץ סגל:>
היא קיימת היום לא רק בבית-המשפט העליון אלא גם בבית-משפט שלום ומחוזי. ולכן לא נראה לי שצריכה להיות מניעה שגם נשיא בית-הדיון הרבני הגדול יהיה כמו כל נשיא אחר בבית-משפט. כפי שהעיד חברי יעקבי, הדבר לא נוהג. אבל אם באמת מדובר בשאלה עקרונית, של גיור למשל, יכול להיות שנשיא בית-הדין הרבני הגדול יחליט שאם תתקבל החלטה בחמישה או שבעה שופטים הרי שזו הלכה יוצאת לכל בתי-הדין האזוריים.

<היו"ר דוד רותם:>
פרץ, תגיד, אנחנו לא הסתובבנו אף פעם? אנחנו לא מכירים את המטריה? הרי יושבים שלושה דיינים והם צריכים לקבל החלטה שהיא הרת גורל. אתה באמת חושב שהם רוצים לקחת את זה על הכתפיים שלהם? תאמין לי, הם ירחיבו את ההרכב עוד לפני שיגידו ג'ק רובינזון. 
<שמעון יעקבי:>
לא, אדוני טועה. אדוני טועה. אדוני לא יכול לומר אפילו מניסיונו את הדבר הזה. 

<היו"ר דוד רותם:>
לא. 

<שמעון יעקבי:>
אז אדוני טועה. זה סתם. זה פשוט לא נכון. אדוני לא מסתובב הרבה שנים בפרוזדורים, ואדוני כנראה לא ראה את העבודה שנעשית. אוי כדאי שאדוני יעיין באתר האינטרנט שלנו ויראה את פסקי-הדין. ואם אדוני רוצה להצטרף כמנוי ברשימת התפוצה, אעשה את זה ברצון. הרושם השלילי שיש לאדוני, הצלקת - - -

<היו"ר דוד רותם:>
טראומה. 

<שמעון יעקבי:>
היא לא נכונה לימים האלה. היא פשוט לא נכונה. 

<היו"ר דוד רותם:>
טוב, נראה, תמשיך. 
<אלעזר שטרן:>
התיקון הבא הוא בסעיף 8(ג), תיקון ניסוח: במקום "יושב בראש בית-הדין" יבוא "יושב בראש ההרכב". 

בתיקון הבא, סעיף קטן (ה), אנחנו חוזרים לסוגיה שבה פתחנו – הסוגיה של הרכב של שניים. כיום קבוע בסעיף 8(ה) שבית-הדין הרבני האזורי ידון בשלושה; ובעניינים מסוימים, שהחוק מונה אותם, בקטגוריות מסוימות, היום כתוב שהוא ידון בדיין אחד. התיקון המוצע הוא שהוא יהיה רשאי לדון בדיין אחד או יותר. זאת אומרת דיין אחד או שניים, לצורך העניין.

תיקון שני שמוצע פה הוא שבפסקה (3) היום כתוב "כל עניין שבעלי הדין הסכימו עליו שיידון בדיין אחד", ומוצע לקבוע "שיידון בפחות משלושה". אנחנו חוזרים לאפשרות של שני דיינים. אנחנו בעצם חוזרים לאותה סוגיה שפתחנו בה. 
<היו"ר דוד רותם:>
בעלי הדין הסכימו. 

<שמעון יעקבי:>
ואדוני - - -

<היו"ר דוד רותם:>
איי, איי, איי, איך כואבת לי היד כשמסובבים לי אותה אחורה. אני מסכים לכל מה שאתה רוצה. 

<שמעון יעקבי:>
אדוני שוגה. אנחנו - - -

<היו"ר דוד רותם:>
אני יודע, דיינים לא מסובבים את היד אחורה. 
<שמעון יעקבי:>
לא, היום אין מצב שדיינים מפסיקים דיון ויוצאים מבית-הדין לפני שהסתיימו כל הדיונים בבית-הדין. הטענה הזאת מוגרה, אין מצב כזה היום. 

<אלעזר שטרן:>
עורך דין יעקבי, זה לא חייב להיות שהם יוצאים לפני סוף הדיון – יכול להיות שדיין חולה, יכול להיות שדיין בהשתלמות, יכולים להיות הרבה מאוד דברים. 

<שמעון יעקבי:>
אז בשביל אותו מקרה נדיר בית-הדין רשאי להציע לצדדים: תשמעו, העניינים שכרגע נמצאים בפנינו, אפשר לדון אותם לפני דיין אחד. ואז הצדדים מחליטים אם הם מסכימים או לא. זה קיים כיום בחוק. הרי זה קיים בחוק. מה שאנחנו באים ואומרים זה: אתם מסכימים באחד? כן. אולי אתם מסכימים בשניים? הם אומרים: בסדר, אם אחד טוב, שניים גם טוב. זה נעשה בכל יום. הזכרתם את בג"ץ יחזקאל. פסק-הדין של הבג"ץ הזה זה אחרי שהוגשה הצעת החוק הזאת. למיטב זכרוני, השופטת פרוקצ'יה מאזכרת את הצעת החוק בתוך פסק-הדין. ואם אינני טועה, היא אומרת: אני לא מביעה דעתי לגבי... אם יהיה בחוק שדבר שיכול להידון באחד יכול להידון גם בשניים, אני לא מביעה דעתי לגבי העניין הזה. אלא שלפי המצב הקיים, היות שהחוק אז לא אפשר בשניים, ההסכמה של הצדדים אינה מועילה.  

<היו"ר דוד רותם:>
לפי ההלכה מותר שיהיה מספר זוגי של דיינים? 

<שמעון יעקבי:>
בהסכמת הצדדים, הדבר אפשרי. 

<פרץ סגל:>
דברי שמואל בגמרא.

<היו"ר דוד רותם:>
אמרת דברי שמואל בגמרא? 

<אלעזר שטרן:>
אבל שם זה מובא בדיעבד. 

<פרץ סגל:>
אף אחד לא אמר שזה בדיעבד. 

<אלעזר שטרן:>
- - - שנקראו בדין חצוף. זה בוודאי לא לכתחילה. 

<שמעון יעקבי:>
לא, זה ללא הסכמה. אנחנו מדברים פה בהסכמה רק על אותם עניינים באחד. למשל תביעת גירושין: יסכימו הצדדים שדיין אחד ידון בה – בלתי אפשרי, אין, לא יעזור. בית-הדין הגדול לא יאשר. אני לא רואה שבית-הדין האזורי יסכים לדון באחד או בשניים. חיוב בגט חייב להיות בשלושה, והסכמת הצדדים אינה מועילה. אבל נושא ממוני שגם היום אפשר לדון בו בדיין אחד – מה רע? מה רע?

<אלעזר שטרן:>
הרע הוא שאנחנו יוצרים הרכב חריג, שלא קיים בשום דבר במערכת המשפטית, ואני מזהיר - - -

<היו"ר דוד רותם:>
- - - אני פוסק הלכות לפי הגמרא? 

<פרץ סגל:>
אני רק אמרתי. אדוני שאל אם יש בהלכה דבר כזה, אז ציינתי את דברי שמואל בתלמוד. 

<שמעון יעקבי:>
התקנה אומרת שבית-הדין אישר שהעניין ראוי לפי דין תורה להידון כך. אז אדוני לא חושד בבתי-הדין בחוסר ידע בתורה. 

<פרץ סגל:>
הרי בסך הכול טובים השניים מן האחד. אם אחד לפי החוק ולפי ההלכה יכול לדון - - -

<אלעזר שטרן:>
הכלל הזה של טובים השניים מן האחד הוא לא תמיד נכון. הקושי הוא שאנחנו יוצרים פה משהו חריג, שלא קיים בשום ערכה משפטית אחרת, כולל בתי-דין דתיים אחרים. אני מזכיר לוועדה שההצעה - - -

<שמעון יעקבי:>
בחוק בתי-דין מנהליים. 

<אלעזר שטרן:>
זה שונה לגמרי - - -

<היו"ר דוד רותם:>
תגיד, יעקבי, מה אתה עושה לי היום? אתה החלטת להפוך את בתי-הדין הרבניים לבתי-דין מנהליים, לבית-המשפט העליון? עוד מעט גם תנסה לשנות לי את ההלכה ולהגיד לי שאתם צריכים לדון שם לפי חוקים אחרים. 

<פרץ סגל:>
הדברים נועדו לייעל, לא נועדו להכביד. אם היינו אומרים שחייבים בשלושה, היינו מכבידים על הנטל; אבל אנחנו באים ומקילים על הנטל. 
<היו"ר דוד רותם:>
משרד המשפטים צריך לדאוג שיהיו מספיק דיינים ולא תהיה בעיה. 

<פרץ סגל:>
זו לא שאלה של מספיק דיינים. אני מאלה שביחד עם פרופסור אמנון רובינשטיין פה בכנסת חשבנו שנים רבות שהשיטה של שניים ממעטת מחלוקות. כי שלושה מרבה מחלוקות ושניים ממעטת מחלוקות. הכנסת לצערי לא קיבלה את ההצעה הזאת, אבל היה לי הכבוד לנסות עם פרופסור רובינשטיין לקדם שנים רבות ההצעה הזאת. אבל פה, מכיוון שהמחוקק האזרחי בבית-משפט לענייני משפחה מסתפק באחד, אז אם באים ואומרים שעל פי ההלכה נדרשים שניים, אז נגיד: לא, תעשו שלושה, כי למחוקק אין דבר כזה? 

<אלעזר שטרן:>
אפשר שניים, לא נדרשים שניים. 

<פרץ סגל:>
ראוי שיהיו שניים. אז אנחנו נגיד: לא, לא, לא, אנחנו דורשים שיהיו שלושה? 

<אלעזר שטרן:>
לא, נשאיר את זה באחד או בשלושה. אין סיבה ליצור הרכבים זוגיים ומוזרים שלא קיימים בערכאות שיפוטיות.  

<היו"ר דוד רותם:>
נניח שיש ביניהם חילוקי דעות, אז מה קורה? מוסיפים עוד אחד ודנים בתיק עוד פעם. 
<שמעון יעקבי:>
אבל האלטרנטיבה היא שבגלל אותו חוסר פתאומי של דיין - - -

<קריאות:>
- - -

<שמעון יעקבי:>
אנחנו לא מדברים על כך שקובעים על שניים מראש, אנחנו מדברים על כך שקרה משהו לא רגיל: הדיין חלה, או מישהו - - -

<אלעזר שטרן:>
עורך-דין יעקבי, אותו דבר יש גם בבתי-המשפט. אנחנו לא שמענו שבבתי-המשפט צריך הרכב של שלושה אבל בגלל ששופט חולה אנחנו נעשה הרכב של שניים. 

<היו"ר דוד רותם:>
אני לא יודע מה השניים האלה חושבים. הם "ישבו דיון ואז יחלוקו". אני רוצה להגיד לך דבר אחד: הדיינים לא מעניינים אותי, אני מסתכל על הצדדים. אני לא רוצה שהצדדים האלה יבואו לבית-הדין, יטענו באותה ישיבה את כל הטענות שלהם, ואז יגידו להם: אנחנו חלוקים בדעתנו, תבואו עוד פעם בהרכב של שלושה. לא רוצה. 

<שמעון יעקבי:>
אבל אדוני, אנחנו מדברים על סיטואציה שהם הוזמנו לדיון של שלושה, ואחד חולה - - -

<אלעזר שטרן:>
אז זה מצב עוד יותר גרוע.

<שמעון יעקבי:>
רגע. ואז יש שתי אפשרויות: לדון בדיין אחד, או ללכת הביתה ולקבוע תאריך נוסף. 

<היו"ר דוד רותם:>
ואם הולכים עם דיין אחד, יש החלטה וגמרנו את הסיפור.

<שמעון יעקבי:>
לגבי אותו עניין. 

<היו"ר דוד רותם:>
לגבי דיון בשניים, אם יש חילוקי דעות אז "תבואו עוד פעם". 

<שמעון יעקבי:>
מניסיוננו אין. אם יהיה מקרה נדיר כזה - - -

<היו"ר דוד רותם:>
יעקבי, אין - - - ואני אגיד לך גם למה: כי אין שום בעיה להשיג את הדיין השלישי שיצטרף. 

<שמעון יעקבי:>
לא, אי אפשר. באמצע דיון אי אפשר לצרף דיין. זה נגמר הדבר הזה, אי אפשר להביא מהרכב אחר. בג"ץ קבע שאי אפשר להביא באמצע דיון, וזה מקובל עליי ועל עוד הרבה אנשים מכובדים. באמצע דיון אי אפשר לשלוף דיין מהרכב אחר. אי אפשר. 

<אלעזר שטרן:>
עורך-דין יעקבי, אנחנו לא שמענו שבבתי-המשפט יש דבר כזה שאם שופט חולה אז נעשה בגלל זה הרכב של שניים. הכנסת כבר דחתה יותר מפעם אחת את הרעיון של שניים, מטעמי יעילות. או שידונו באחד. 

<פרץ סגל:>
התוצאה תהיה דחיית הדיון. 

<אלעזר שטרן:>
או שידונו באחד. 

<שמעון יעקבי:>
עורך-דין שטרן, השוני בין בתי-המשפט לביננו היא שברירת המחדל שלנו היא שלושה, וברירת המחדל של בתי-המשפט היא אחד. ערעורים נדונים בשלושה, ולכן ערעורים בבית-משפט מחוזי זה לאו דווקא הרוב. רוב הדברים נדונים שם גם בשופט אחד. אלה מה? שבאים לי שלושה, ואז יש את הסיטואציה. כמה כאלה שבאים לערעור יש בבתי-המשפט? אצלנו זה דבר שכן עשוי לקרות. 

<היו"ר דוד רותם:>
אני אגיד לך מה מפחיד אותי. הרי משרד המשפטים כבר מזמן רוצה שגם הערעורים יהיו בהרכב של שניים בבתי-מפשט רגילים. ואני נלחם נגדם. אתה יודע מה החשש שלי? שאם אני אתן לכם את זה, הם יגידו לי "הנה, נתת להם". 

<שמעון יעקבי:>
אבל שם זה לא בהסכמה. א', אדוני ישמור ודאי על הדבר הזה. אבל שם, איפה שרוצים לעשות את זה, הם רוצים את זה ללא הסכמה. הם רוצים לקבוע עיקרון שבית-המשפט יכול לשבת בשניים. אנחנו לא מדברים על הסיטואציה הזאת, אלא אנחנו מדברים על מקרה שאפשר לדון בו באחד. ובאותו מקרה שאפשר לדון בו באחד אנחנו אומרים: טובים השניים מן האחד. 

<אורי צפת:>
במציאות זה מאוד קשה לגלגל א ההסכמה הזאת על הצדדים. יושבים שני רבנים, או דיין אחד, ואומרים לי: מה, אתה לא  מסכים בדיין אחד? אתה לא מסכים בשניים? האינטרס של הלקוח הוא אינטרס אחר מהאינטרס של הדיינים. לבוא אליי ולהגיד לי "תסכים לשניים" או "תסכים לאחד" – עם כל הכבוד, אין את זה כמובן בבתי-המשפט. שם יש הרכב של ערעור. 

באותו יום הגיעו שני שופטים, "תסכימו לשניים" – מה אני אגיד לשופטים? אני מאוד אוהב אתכם, אני מסכים בשניים. כי אני לא רוצה לריב עם השופטים. 

<פרץ סגל:>
לא, לא - - -

<אורי צפת:>
סליחה, תן לי לדבר. אתה לא יכול לגלגל את ההסכמה לא ללקוחות ולא לעורכי הדין. 

עכשיו, עורכי הדין יהיו גם מבולבלים. היום הם יודעים שהכול בשלושה, ושיש תקנות שאומרות מה אפשר באחד. אבל עכשיו לבוא ולהגיד להם: לא, תראו, אפשר להגיד בשניים – עורכי הדין לא ידעו מי בעד, מי נגד, אם אפשר או אי אפשר, וכל הזמן יהיה שאחד יגיד כן ואחד יגיד לא. לכן אני מבקש - - -

<שמעון יעקבי:>
מספיק שאחד יגיד לא - - -

<אורי צפת:>
נכון, אבל האחד שצריך להגיד לא, יש לו אחר כך עניין עם הדיין - - - 

<אלעזר שטרן:>
אולי יהיו לו שיקולים אחרים, שבגללם הוא יפחד להגיד אחרי זה לא - - -

<אורי צפת:>
- - - והדיון הבא בתיק השני. 

<אלעזר שטרן:>
אין סיבה ליצור פה הרכבים שלא קיימים בשום מקום. 

<שמעון יעקבי:>
חברים, אותה בעיה קיימת כיום כשאומרים לו: אתה יכול לדון באחד. זו אותה הבעיה. 

<אלעזר שטרן:>
לא, זאת לא אותה בעיה. 

<פרץ סגל:>
מה ההבדל?

<אלעזר שטרן:>
א', אתם יודעים מה, אולי נוריד גם את זה.  אבל ב', - - -

<פרץ סגל:>
פירושו של דבר שאותם הדברים שאנחנו חשובים שיהיו בדיין אחד, יהיו בשלושה. 

<אלעזר שטרן:>
אבל ב', כפי שהיושב-ראש אמר, יש הבדל בדינמיקה בין דיין אחד לבין שני דיינים. 

<היו"ר דוד רותם:>
אני לא בטוח שצריך הסכמה. צודק צפת. נורא לא נעים להגיד לשניים שאתה לא רוצה להידון בפניהם. אתה מקבל מיד דחייה לשנה וחצי. 

<שמעון יעקבי:>
לא נכון. הרי שני הדיינים שנמצאים בבית-הדין לא אשמים שחברם לא נמצא. הם נמצאים. 

<היו"ר דוד רותם:>
אבל אתה מבין שגם אני, כעורך דין, לא אשם בזה שאחד מהם לא הגיע לדיון. 

<שמעון יעקבי:>
אז נותנים לך את האופציה.

<היו"ר דוד רותם:>
יעקבי, אתה עמדת פעם בפני האופציה הזאת?

<שמעון יעקבי:>
בוודאי. כל פעם החלטתי עניינית מה שטוב ללקוח שלי. 

<היו"ר דוד רותם:>
אני מוכרח לומר לך שאני אף פעם לא הצלחתי לעמוד באופציה הזאת. 

<שמעון יעקבי:>
אני עמדתי תמיד. אם חשבתי שזה טוב ללקוח שלי, שזה טוב או מאוזן, או שאין לי יתרון בזה שאני אדחה את הדיון – הסכמתי. ואם חשבתי שהיתרון של הלקוח שלי הוא לדחות את הדיון ולהיות בשלושה – זה מה שאמרתי. וגם חבריי עשו את זה ועושים את זה. כל תיק נדון לפי עניינו, וחזקה על עורכי הדין שיודעים לדעת מה טובת לקוחם, וכשאומרים לא, אומרים את זה בצורה מכובדת, וזו לא סיבה למריבה או למטען שלילי שיישאר בין העורך דין לבין הדיין. זה ענייני לחלוטין. 

<אורי צפת:>
אב בית-הדין והיושב לידו אומרים לך: אנחנו נמשיך עכשיו בדיון; ואתה אומר לא לאב בית-הדין? עם כל הכבוד, זה לא שדיין אחד - - -
<שמעון יעקבי:>
עורך-דין צפת, מספיק שאמרת פעם אחת לא, ויודעים שלא זה לא. 

<אורי צפת:>
אז אני מסומן כ"לא". 

<שמעון יעקבי:>
לא, אני לא מסכים. לא הייתה לי שום בעיה להגיד לא כשעבדתי כעורך דין פרטי ולפני כן כטוען רבני. שום בעיה. לא הרגשתי שום טינה כלפיי. 

<היו"ר דוד רותם:>
כשהיית טוען רבני בטוח שלא הייתה לך בעיה להגיד לא. 

<שמעון יעקבי:>
למה?

<היו"ר דוד רותם:>
כי לטוענים רבניים הרבה יותר קל מאשר לעורכי דין. 

<אורי צפת:>
חילוניים. באים עורכי דין חילוניים, שהם רוב עורכי הדין באולם. 

<שמעון יעקבי:>
וכי אדוני חושב שלמדתי משפטים כדי שיהיה לי יותר קשה? אם היה לי יותר קל כטוען רבני, הייתי נשאר טוען רבני. 

<היו"ר דוד רותם:>
אני מוכרח לומר לך שאני באמת תמהתי שלמדת משפטים. בשביל מה זה טוב? אני זוכר את הטוענים הרבניים בבתי-הדין בירושלים, הם כולם אכלו אריות לארוחת בוקר. 
אני אחשוב על זה. בואו נמשיך. 

<פרץ סגל:>
ואם אדוני חושב על זה, שישקול אם אנחנו רוצים להשאיר את הרשימה כפי שהיא, או בכל זאת להביא את זה לתקנות שיהיו מדוקדקות יותר ולא בצורה כללית כפי שזה עכשיו בחוק. 

<אלעזר שטרן:>
אנחנו חוזרים לאותו דיון מקודם. 

<פרץ סגל:>
מה שהיה בסעיף ההוא, אני חושב שזה נכון גם פה. 

<היו"ר דוד רותם:>
השאלה אם זה לא עניין עקרוני שהרכבים ודברים כאלה - - -

<פרץ סגל:>
אני מסכים עם אדוני אם זו עבירה חמורה שאנחנו חושבים שצריכה להידון בשלושה. אבל אם העניין הוא רק מבחינת ההלכה ולא מבחינת החוק האזרחי, אני לא רואה מניעה לזה. 

<אלעזר שטרן:>
זה לא משנה. אני מזכיר, כפי שציינתי פה במסמך, שבסעיף 23(7) ל"חוק יסוד: השפיטה" נקבע שהרכבים צריכים להידון בחוק. זה לא חל אמנם על בתי-הדין הרבניים, אבל זה בהחלט מראה את התפיסה החוקתית - - -

<פרץ סגל:>
אנחנו רואים שבערעור השאירו את התקנות. גם היום, בערעורים מסוימים - - -

<אלעזר שטרן:>
יכול להיות. זה שיש דברים אחרים שאולי לא תקינים, זו לא סיבה. אם התפיסה החוקתית שמשתקפת ב"חוק יסוד: השפיטה" היא שהרכבים זה דבר מספיק חשוב כדי להידון בחקיקה ראשית, וזה אכן כך לגבי כל הערכאות השיפוטיות, כולל בתי-הדין הדתיים האחרים; אין סיבה שבתי-הדין הרבניים יהיו חריגים, ואצלם זה ייקבע רק בתקנות. 
<היו"ר דוד רותם:>
כשאני קורא את סעיף (ה) אני בכלל לא מבין אותו. 

<שמעון יעקבי:>
זה הנוסח המועדף אלינו. אלטרנטיבה לסעיף הזה זה מה שקראנו למעלה. אנחנו נתנו שתי וריאציות ל-(ה). זה מסומן כ-(ה), ולמעלה השארנו את (ה) המקורי עם תיקונים קלים. אנחנו מעדיפים את מה שאדוני קורא עכשיו כ-(ה).

<היו"ר דוד רותם:>
מה מועצת הרבנות הראשית קשורה לעניין? מה פתאום מועצת הרבנות הראשית? למה אתה לא מבקש פה את הסכמת ה... ועד המרכזי של לשכת עורכי הדין?

<שמעון יעקבי:>
לא ביקשנו הסכמה של מועצת הרבנות הראשית. שקלנו את זה היטב. אנחנו לא מבקשים את ההסכמה. גם לגבי חבר הדיינים של בית-הדין הגדול לא ביקשנו הסכמה אלא התייעצות. למה? כדי לתת לזה את הנופך הנוסף של התייעצות הלכתית רחבה. בכל זאת, אלה לא עניינים של יום-יום, אנחנו הולכים לקבוע כאן נורמות. אנחנו מדברים על נורמות הלכתיות, יכולים להיות לזה כל מיני ניואנסים. הגופים ההלכתיים היום הם שניים, מעבר לרבנים הראשיים: חבר הדיינים של בית-הדין הגדול, וחברי מועצת הרבנות הראשית. מבלי להיכנס - - -

<היו"ר דוד רותם:>
מה עם מועצת חכמי התורה של ש"ס?

<שמעון יעקבי:>
זה עדיין לא מוסד סטטוטורי. כשזה יהיה מוסד סטטוטורי - - -

<היו"ר דוד רותם:>
מה זה "לא מוסד סטטוטורי"? אני לא מבין, אתה רואה את השמש זורחת בבוקר?

<אברהם מיכאלי:>
עורך-דין יעקבי, אתה לא צריך להגיב לכל הערה שלו. 

<שמעון יעקבי:>
צודק. 

יש בזה, אדוני, גם את הצד החיובי: מן הראוי שהמדינה תרומם ותיתן חשיבות למועצת הרבנות הראשית כגוף שמביע את דעתו. 

<היו"ר דוד רותם:>
אתה לא צריך להגיב על כל מה שאני אומר. תעבור הלאה. 

<שמעון יעקבי:>
אם אנחנו נזכור את החזון של הרב אברהם יצחק הכהן קוק - - -

<היו"ר דוד רותם:>
יש לי בעיה עם זה: לפני כמה זמן, כשעסקתי בחוק הגיור, באו אליי שניים מהרבנים הדתיים לאומיים. הם טענו את מה שאתה אומר עכשיו, דיברו איתי על הרב קוק וכולי וכולי. אמרתי להם: תראו, רבותיי, קרה דבר נורא ואיום – מועצת הרבנות הראשית יושבת, ולא יהיה מצב שתהיה דפיקה בדלת והרב קוק יחזור. זה נגמר. אז נכון שהיה פעם הרב קוק, והיה לו חזון אדיר. אבל אתה יודע מה, היה מי שגנב את הרבנות הראשית. 
<שמעון יעקבי:>
אדוני יותר מדי פסימי. ולכן, כדי לאזן את כל הסיכונים, אמרנו התייעצות ולא דיברנו על הסכמה. בהתייעצות נותנים טווח של זמן. 

<אלעזר שטרן:>
שוב, אני הבעתי קודם את ההתנגדות לכך שזה יהיה בחקיקת משנה, אבל גם לשיטתכם ועדת החוקה לא נמצאת פה. אין שום פיקוח של הפרלמנט. 

<שמעון יעקבי:>
לא כל דבר צריך להגיע לוועדת חוקה. 

<אלעזר שטרן:>
דברים שקשורים לחקיקה ראשית של הרכבים לא צריכים להגיע לעינו של המחוקק?

<שמעון יעקבי:>
זו לא התנגדות עקרונית. 

<אלעזר שטרן:>
ההתנגדות שלנו לכך שזה יהיה בחקיקת משנה היא עקרונית, אבל אני אומר שגם לשיטתכם צריך שיהיה פה איזשהו פיקוח של המחוקק. 

<שמעון יעקבי:>
אם הוועדה עומדת על זה, מי אנו שנאמר נגד? 

<אברהם מיכאלי:>
לא הוועדה אומרת. אתה שומע דו-שיח בינתיים, הוועדה עוד לא אמרה את דברה. 

<היו"ר דוד רותם:>
הוועדה עוד לא אומרת שום דבר. אני בכלל לא בטוח. 

<שמעון יעקבי:>
צריך להזכיר שיש לנו בראש את סדר הדין האזרחי, שזה תקנות מאוד חשובות של סדרי דין. 

<אלעזר שטרן:>
אבל שם לא נקבעים הרכבים. 

<שמעון יעקבי:>
אינני יודע אם לחלוטין לא. 

<פרץ סגל:>
יש דברים שכן. יש דברים שבפני רשם ויש דברים שבפני שופטת. זה לא פחות משמעותי מאשר הרכבים, וזה נקבע בתקנות - - -

<היו"ר דוד רותם:>
זה באמת לא בסדר שזה לא דורש אישור של ועדת החוקה. 

<אלעזר שטרן:>
זה שאין בתקנות סדר הדין האזרחי - - -

<פרץ סגל:>
זה מאות שנים באנגליה, ובמדינת ישראל אנחנו גם כן מתקרבים למאה עוד מעט. מתחילת המנדט.

<היו"ר דוד רותם:>
אני עוד זוכר שהיינו הולכים לבית-המשפט עם הספר הלבן. 

<פרץ סגל:>
בשנת 99 בוטל הספר הלבן עם האיחוד שלו עם הספר הירוק, בעקבות הרפורמה של הדוח של הלורד וולף והחקיקה. 

<היו"ר דוד רותם:>
למה שאני אתן לשר סמכויות?

<אלעזר שטרן:>
אני רק מזכיר את העמדה שזה דבר מספיק עקרוני כדי שהמחוקק יקבע אותו. 

<היו"ר דוד רותם:>
טוב, תמשיך.

<אלעזר שטרן:>
אנחנו עדיין בסעיף 8, בסעיף קטן (ו). אני אקרא את הסעיף כולו, עם התיקון: "יושב בדין ראש אבות בית-דין, ישב הוא בראש ההרכב; לא יושב בדין ראש אבות בית-דין ויושב בו אב בית-דין, ישב הוא בראש ההרכב", עכשיו התוספת, "לא יושב בדין ראש אבות בית-דין ויושב בו יותר מאב בית-דין אחד, ישב בראש ההרכב אב בית-דין שיקבע נשיא בית-הדין הרבני הגדול, ואם לא קבע כאמור – הוותיק בכהונת אב בית-דין, ובין בעלי ותק שווה – הקשיש שבהם".  
<היו"ר דוד רותם:>
זה דיון בבית-דין אזורי, נכון?

<שמעון יעקבי:>
כן. 

<היו"ר דוד רותם:>
אז למה שיקבע נשיא בית-הדין הרבני הגדול? חבר'ה, זה עוד פעם זמן. 

<שמעון יעקבי:>
לא, יש ברירת מחדל. 

<היו"ר דוד רותם:>
אין ברירת מחדל. "ישב בראש ההרכב אב בית-הדין שיקבע נשיא בית-הדין".

<שמעון יעקבי:>
אז ברירת - - -

<היו"ר דוד רותם:>
רגע. יש לי שני דיינים בהרכב, ושניהם ראשי אבות בית-דין - - -

<שמעון יעקבי:>
ראש אבות בית-דין יש אחד. 

<היו"ר דוד רותם:>
שניהם אבות בתי-דין. אז צריך לפנות לנשיא בית-הדין הרבני הגדול. 
<שמעון יעקבי:>
לא חייבים. אומרים לך שאם הנשיא לא קבע, אז הוותיק - - -

<היו"ר דוד רותם:>
אבל למה צריך בכלל את העניין? בוא נישאר רק עם "שישב הוותיק בכהונת אב בית-דין". זה הדבר הכי נכון בעולם. למה אני צריך לפנות לנשיא? אני לא רוצה לבלבל לו את המוח, הוא עסוק מדי. אני ביליתי שעות אצל הרב עמר, אני יודע כמה הוא עסוק. 

<שמעון יעקבי:>
אני אסביר, אדוני. לפעמים, בגלל החוק הקודם, שאפשר מצבים שבהם דרך קבע מכהנים בהרכבים שני אבות בתי-דין –  יש כרגע מצבים כאלה בירושלים ואולי בעוד ערים– מתעוררת השאלה, כשזה הרכב קבוע, מי יהיה היושב-ראש. לפעמים אחד יותר מתאים מחברו, אבל שניהם אבות בתי-דין, כי הם התמנו לפי המצב הישן. האם אז לא ראוי להפעיל שיקול דעת כדי שהנשיא הוא זה שיקבע מי יהיה היושב-ראש הקבוע? כשאין את הבעיה הזאת אז באמת זה יהיה לפי ברירת המחדל. אבל כדאי להשאיר את זה. 

הרי הנשיא ממנה היום גם אב בית-דין. הוא ממנה את אב בית-הדין, למרות שיש שני דיינים שאחד ותיק מחברו. הלוואי שהנוהג היה בפועל שלא ממנים דווקא את הוותיק. הלוואי שזה היה המצב. אבל בכל זאת הסמכות היא שלו. 

<היו"ר דוד רותם:>
אז אם אתה כותב לי "אם מינה הנשיא", אין לי בעיה. אני מוכן לתת לו סמכות שהוא יקבע את אב בית-הדין. 

<שמעון יעקבי:>
זה קיים. 

<היו"ר דוד רותם:>
יוצא מן הכלל. אז למה אני צריך פה את הסעיף הזה בנפרד?

<שמעון יעקבי:>
הנשמה לא תלויה בזה. נראה לנו שעדיף כך. אדוני סבור אחרת – נכבד. 

<היו"ר דוד רותם:>
אני בכלל לא רוצה שיתחילו לריב בעניין הזה. 

<שמעון יעקבי:>
לא יריבו. כי אם זה הרכב קבוע, אם בירושלים יש הרכב של שלושה אבות בתי-דין, בפועל - - -

<היו"ר דוד רותם:>
מי אלה שלושת אבות בתי-הדין בירושלים?

<שמעון יעקבי:>
הרב אליעזרוב, הרב רבינוביץ' והרב אלחדד. ההסדר ביניהם הוא  שכל אחד יושב תקופה, והמצב בסדר גמור. הנשיא לא קבע... אינני זוכר בעצם – אינני זוכר אם הנשיא קבע או לא קבע. לפעמים עלולים להיות מצבים רגישים, שיש ויכוח. אז אם אדוני קובע ברירת מחדל, זו אופציה אחת. יש אופציה שנייה: שהנשיא, ששוקל שיקולים רחבים יותר, קובע את מי שנראה לו יותר מוכשר או מתאים. 

<היו"ר דוד רותם:>
אבל הנשיא יקבע פעם אחת. 

<שמעון יעקבי:>
כן. 

<היו"ר דוד רותם:>
יפה. אז אם הוא קבע – מצוין, יש לו סמכות לקבוע. אם הוא לא קבע, אז אני בכלל לא רוצה להזכיר אותו. שיהיה הוותיק שבין אבות בתי-הדין. 

<פרץ סגל:>
זה בדיוק מה שכתוב. זה בדיוק הנוסח. 

<היו"ר דוד רותם:>
לא. 

<פרץ סגל:>
כן. "לא יושב בדין ראש אבות בית-דין ויושב בו יותר מאב בית-דין, ישב בראש... שיקבע הנשיא... ואם לא – הוותיק בכהונת אב בית-דין".
<היו"ר דוד רותם:>
אני חושש מדבר אחד: שמגיעים שלושה דיינים להרכב, שלושתם אבות בתי-דין, ואז מתחיל הוויכוח מי יושב בדין. ואם הנשיא לא קבע – אז "בואו נפנה לנשיא שיקבע". זה הפחד שלי. 

<פרץ סגל:>
כמו שהסביר חברי, הכוונה היא בהרכב כבוד, לא מדובר אד הוק. 

<היו"ר דוד רותם:>
אז בוא ניתן לו סמכות נפרדת, בלי קשר לסעיף הזה. נכתוב שנשיא בית-הדין הרבני הגדול רשאי לקבוע את אבות בתי-הדין. 

<שמעון יעקבי:>
זה כתוב כבר. זה מה שכתוב. 

<אלעזר שטרן:>
בסעיף 8(ד).

<היו"ר דוד רותם:>
יפה, אז בואו נשאיר את זה שם.

<פרץ סגל:>
למעשה, זו רק הוראת מעבר כל עוד יש מציאות שיש יותר מאבות בתי-דין. 

<היו"ר דוד רותם:>
אז אני אומר שכל זמן שהוא לא קבע – הוותיק שביניהם יושב. 

<פרץ סגל:>
נעשה את זה כהוראת מעבר, רק למציאות הנוהגת היום. 

<שמעון יעקבי:>
בעיניי, אם היושב-ראש עומד על זה, חבל לעשות הוראת מעבר. 

<אברהם מיכאלי:>
איזה נזק זה יכול להביא בסוף? פגיעה בכבוד של כל אלה שיושבים היום בהרכבים קבועים? יש שלושה שיושבים בהרכבים קבועים. 

<שמעון יעקבי:>
זאת הערה נכונה. יכול להיות שאדוני כרגע משנה את ההסדר. כלומר, אדוני כרגע יגרום לכך שבאותו הרכב שציינתי נצטרך לבדוק מי ותיק יותר ומי קשיש יותר. כיום אין צורך בזה, כי המצב הוא בסדר. אבל היו בעבר ויכוחים, ואז אמרנו: הנה מנגנון, יש לנו מנגנון טוב. אני מציע לאמץ את זה, אבל אם אדוני עומד על דבריו – גם זה טוב. 

<אברהם מיכאלי:>
לא, אתה לא יכול לחיות גם זה וגם זה. 

<<פרץ סגל:>>
זו המציאות הנוהגת. 

<היו"ר דוד רותם:>
מבחינתי זה לא ייהרג ובל יעבור. אבל אני רוצה שתהיה פה הבהרה ברורה שאם הוא קבע אז הוא קבע, ואם הוא לא קבע אז הוותיק שביניהם. 

<שמעון יעקבי:>
בעיניי זה כתוב. 

<היו"ר דוד רותם:>
לא, אני לא רוצה שיהיה ויכוח בהרכב בית-הדין עכשיו. 

<אלעזר שטרן:>
יש לי הצעה: אולי במקום המילים "יקבע נשיא בית-הדין" יבוא "שקבע". כי המילה "שיקבע" - - -
<היו"ר דוד רותם:>
"שקבע מראש". אני לא רוצה שכשאני נכנס להרכב הם מתחילים לריב מי יהיה ראשון. 

<אלעזר שטרן:>
מה שמפריע ליושב-ראש זה שמהמילה "שיקבע" עלול להשתמע שהם ישהו את הדיון וילכו אליו. 

<שמעון יעקבי:>
רעיון טוב. הצעה טובה. 

<היו"ר דוד רותם:>
הלאה. 

<אלעזר שטרן:>
התיקון הבא הוא לסעיף קטן (ז): "לעניין זה רואים את הוותק בכהונה כדיין לפי תאריך מינויו של הדיין לבית-הדין הרבני הגדול או לבית-דין רבני אזורי, הכול לפי העניין". 

<שמעון יעקבי:>
היות שבסעיף הקטן הקודם חידדנו את האפשרות של ותק לגבי כהונה של אב בית-דין, התעורר צורך להבהיר שהכוונה פה היא בכהונה כדיין. לפני כן לא היה לנו את ההסדר זה של ותיק בכהונת אב בית-דין. 

<אברהם מיכאלי:>
מה הייתה המחשבה?

<אורי צפת:>
ותק בבית-הדין הגדול או ותק בבית-הדין האזורי?

<אברהם מיכאלי:>
אם לא בבית-דין, אז איזה מקום אחר?

<שמעון יעקבי:>
היה ויכוח בעבר בין שני אבות בתי-דין לגבי מי ישב בראש כשהנשיא לא קבע – האם זה יהי לפי הוותק בכהונת אב בית-דין או לפי הוותק בכהונה כדיין. כרגע ההסדר מאוזן: קבענו שבכהונת אב בית-דין זה לפי הוותק בכהונת אב בית-דין; וכשאין מדובר בכהונה של אב בית-דין, ויש שאלה של ותק, אז הוותק הולך לפי הכהונה כדיין. 

<אלעזר שטרן:>
התיקון הבא הוא לסעיף 8א 

"(א) נשיא בית-הדין הרבני הגדול יקבע כללים לעניין – 

(1) הרכבי הדיינים בבתי-הדין הרבניים וחלוקת סוגי העניינים שיידונו בפני כל הרכב;

(2) קביעת מועדי הדיון בבתי-הדין הרבניים.

(ב) נשיא בית-הדין הרבני הגדול רשאי לקבוע לעניין מסוים את המותב שידון בו ואת המועד לתחילת הדיון."

אני רוצה להעיר הערה מסוימת. 

<אברהם מיכאלי:>
לא הבנתי, "מסוים" או "פלוני"?

<שמעון יעקבי:>
"לעניין פלוני". 

<אלעזר שטרן:>
אני רוצה להעיר הערה מסוימת. יש פה שינוי של ניסוח מהצעת החוק המקורית, ולא מדובר רק בשינוי של ניסוח אלא אפילו בשינוי במגמה. בהצעת החוק המקורית הוצע שבכל מקום שכתוב "הרכב" יהיה כתוב "מותב", ובדברי ההסבר נאמר והובהר במפורש שהדבר נועד להבהיר שהכוונה בסעיף היא לזהות הדיינים היושבים בדין ולא למספר הדיינים. זאת אומרת, לא לחזור בעצם למה שדיברנו עליו לפני כמה דקות לגבי ההרכבים או כמות הדיינים בהרכבים וכולי, אלא לעניין הזהות של אותם אלה שיושבים במותב ספציפי. 

<שמעון יעקבי:>
זה סעיף קטן (ב).

<אלעזר שטרן:>
נכון, אבל השינוי הניסוחי שעשיתם פה בעצם יוצר מצב שסעיף קטן (א) מאפשר לנשיא בית-הדין הרבני הגדול לקבוע כללים לגבי הרכבים, לגבי כמות הדיינים בהרכבים. אנחנו חוזרים לאותו ויכוח. זו בעצם המשמעות. אם אנחנו משאירים את המילה "הרכבים" ולא "מותבים", אם אנחנו אומרים "הרכבי הדיינים וחלוקת סוגי העניינים" – יכול להשתמע מהסעיף הזה הסמכה לנשיא בית-הדין הרבני הגדול לקבוע בכללים שבעניין מסוים ידונו כך וכך דיינים, ובעניין אחר ידונו כך וכך דיינים. אני מדבר על כמות הדיינים, כי מדובר על ההרכבים ולא על המותבים. ולכן אני מציע לחזור לנוסח המקורי של הצעת החוק, שהוא ברור יותר. 

<שמעון יעקבי:>
איפה זה? ב-8א(א)(1) לא שינינו. אתה מדבר על (ב)?

<פרץ סגל:>
ב-(א)(1) לא היה שום שינוי, זה הנוסח שהיה. 

<אלעזר שטרן:>
לא, בהצעת החוק נאמר "במקום "הרכבי הדיינים" יבוא "קביעת המותבים"." לכן אני מציע לחזור להצעת החוק המקורית. 

<פרץ סגל:>
אני אגיד מה ההבדל בין מותבים לבין הרכבים. 

<שמעון יעקבי:>
רגע, יכול להיות ששיניתי את זה בטעות בהעתקה. 

<פרץ סגל:>
לא, זה בסדר. אני אסביר מדוע חשבנו שנכון שיהיה "הרכבים". כי "מותב", שפי שראינו גם בחוק בתי-המשפט, פירושו: השלושה המסוימים שדנים בעניין הזה. "הרכבים" הם אלה שיושבים באופן קבוע, בשלשות, בבית-הדין הרבני. זו הסמכות של נשיא בית-הדין הרבני הגדול: כבר היום לקבוע את ההרכבים. מה שאנחנו באים ואומרים זה שבנוסף לקביעת ההרכבים, הוא גם יחליט אילו סוגי עניינים יידונו לפני כל הרכב. אבל ההרכב הוא הרכב קבוע, ולכן השתמשנו במילה "הרכב" ולא במילה "מותב". 
<אלעזר שטרן:>
אני בסך הכול מפנה להצעת החוק שלכם ולהסבר שכתבתם בהצעת החוק. 

<פרץ סגל:>
לאחר דיון נוסף ישבנו על הדבר הזה - - -

<אלעזר שטרן:>
החשש שאני מביע הוא שהנוסח החדש שאתם מציעים עשוי להשתמע כחזרה למה שדיברנו עליו לפני כמה רגעים. 

<פרץ סגל:>
אני לא חושב ככה. 

<אלעזר שטרן:>
אם קובעים כללים לעניין הרכבי הדיינים וסוגי העניינים, זה בחלט עשוי להתפרש בצורה כזאת שהכוונה היא - - -

<פרץ סגל:>
יכול להיות שאפשר למחוק את הרישא. אולי היא מיותרת, כי היא כתובה בסעיף 8(ד). צריך לבדוק את זה. כי שם נאמר שבית-הדין הרבני רשאי למנות... לא, שם זה אב בית-דין. אז יכול להיות שצריך להוסיף את זה ל-8(ד), כדי שלא יהיה - - -

<אלעזר שטרן:>
הניסוח המוצע שלכם עשוי, או עלול, להתפרש בצורה שלא אליה הייתה הכוונה.

<פרץ סגל:>
אלעזר, כדי להתגבר על הספק, יכול להיות שאת הרישא של 8א(1) יש להעביר ל-8(ד): שהוא יקבע את ההרכבים והוא יקבע בכל מקום את אב בית-הדין. ואז לא יהיה ספק. 

<אלעזר שטרן:>
זה יכול להיות פתרון טוב. 

<פרץ סגל:>
ואז יהיה רק הסיפא: שאת סוגי העניינים הוא יקבע - - -

<תומר כרמי:>
לא, אבל השאלה היא אם לפני כל הרכב או לפני כל מותב. - - -

<קריאות:>
- - -

<אברהם מיכאלי:>
מה עם סעיף קטן (ב) עם התיקונים, זה בסדר?

<שמעון יעקבי:>
כן, אנחנו תיקנו את הנוסח מ"מסוים" ל"פלוני" כי כאן התכוונו לעניין ספציפי של צדדים, לא לסוג עניין. רצינו לחדד את זה. אגב, הלשון הזאת מופיעה גם בחוק בתי-המשפט.

<אלעזר שטרן:>
ההערה לא הייתה על זה, היא הייתה על (א)(1). 

<שמעון יעקבי:>
אז (ב) מקובל. 

<פרץ סגל:>
ויכול להיות שמה שהצענו ב-(א)(1) באמת ימנע את הספק. 

<היו"ר דוד רותם:>
תודה רבה רבותיי. אני מצטער, יש לי עוד חמש דקות דיון אחר. אנחנו נקבע בתחילת הפגרה ונגמור את זה. 

<שמעון יעקבי:>
אדוני היושב-ראש, חשוב שזה יהיה בתחילת הפגרה, כי יש פה סעיף שלא נגענו בו ויש לו נפקות לגבי הרב הריש. הרב הירש הוא ראש אבות בתי-דין, והוא מגיע לגיל 70 באוקטובר, ואם אנחנו נעבור את המועד, אז יכול להיות שזה חוק לא אקטיבי לגביו.  

<היו"ר דוד רותם:>
זה רק רבני עיר, או גם רב ראשי לישראל שמגיע לגיל 70?

<אברהם מיכאלי:>
אל תענה לו על זה. 

<הישיבה ננעלה בשעה 10:25.>
